Številka: 0100-155/2022/4

Datum: 8. 4. 2022

Zadeva: Vprašanje glede 5. člena Uredbe o napredovanju javnih uslužbencev- Odgovor

Zveza: Vaše elektronsko sporočilo z dne 8. 4. 2022

Spoštovani,

glede na posredovan odgovor št. 0100-155/2022/2 z dne 23. 3. 2022, v katerem smo vam posredovali pojasnila glede upoštevanja ocen pri napredovanju v višji plačni razred ob menjavi tarifnega razreda delovnega mesta in vrnitvi na delovno mesto v nižjem tarifnem razredu, dodatno prosite za informacijo glede 5. člena Uredbe o napredovanju javnih uslužbencev v plačne razrede (Uradni list RS, št. 51/08, 91/08, 113/09, 22/19 in 121/21, v nadaljevanju: Uredba). Navajate, da ste prvič napredovali 1. 4. 2018 za en plačni razred (dosegli ste 13 točk - ocene 4, 5, 4). Pogoje za drugo napredovanje pa, da boste izpolnili s 1. 12. 2022. Nadalje navajate, da ste v drugem napredovalnem obdobju dosegli 15 točk (tri najboljše ocene 5, 5, 5). Delodajalec vas je obvestil, da napredujte za 1 plačni razred. Menite, da bi v drugem napredovalnem obdobju morali napredovati za dva plačna razreda, saj ste dosegli 15 točk. Zanima vas, kako si lahko razlagate tretji odstavek 5. člena Uredbe, ki določa, da javni uslužbenci, ki izpolnjujejo predpisane pogoje, lahko napredujejo za največ dva plačna razreda, če ob prvem napredovanju dosežejo najmanj 14 točk, ob nadaljnjih napredovanjih pa 15 točk. Ali bi morali že ob prvem napredovanju doseči 14 točk, da bi lahko sedaj ob drugem napredovanju (dosegli ste 15 točk) napredovali za 2 plačna razreda? Ali lahko, kljub temu, da ste prvič napredovali za 1 plačni razred (13 točk), sedaj pri drugem napredovanju, na podlagi doseženih 15 točk, napredujete za 2 plačna razreda. Zanima vas torej, ali je 14 točk, doseženih pri prvem napredovanju, predpogoj za nadaljnja napredovanja za dva plačna razreda ob izpolnjenem pogoju doseženih 15 točk oz. ali je dovolj, da za drugo in vsa nadaljnja napredovanja javni uslužbenec doseže pogoj 3 letnega napredovalnega obdobja in pogoj seštevek treh odličnih ocen, torej 15 točk, kljub temu, da prvič ni dosegel 14 točk in napredoval za dva razreda.

Uvodoma izpostavljamo, da Ministrstvo za javno upravo lahko v okviru svojih pristojnosti posreduje le pojasnila glede izvajanja predpisov, ni pa pristojno za razlago določb zakonov ali kolektivnih pogodb. Ob tem tudi poudarjamo, da so naša pojasnila lahko v pomoč strokovni službi in delodajalcu, ki odloča o pravicah javnih uslužbencev na podlagi zakona, podzakonskega akta ali kolektivne pogodbe, še vedno pa je odločanje v konkretnem primeru v pristojnosti delodajalca.

V zvezi z vašim vprašanjem pojasnjujemo, da mora javni uslužbenec za napredovanje v višji plačni razred poleg triletnega napredovalnega obdobja pridobiti tudi tri ustrezne ocene, ki mu iz naslova pretvorb ocen v točke omogočajo napredovanje. V prvem odstavku 5. člena Uredbe je določeno, da se ocene javnih uslužbencev točkujejo, in sicer ocena odlično s 5 točkami, ocena zelo dobro s 4 točkami, ocena dobro s 3 točkami in ocena zadovoljivo z 2 točkama. Ocena nezadovoljivo se ne točkuje. Točke se vpišejo v Evidenčni list napredovanja javnega uslužbenca v napredovalnem obdobju (Priloga II). Izpolnjevanje preverjanja pogojev se ugotovi na podlagi seštevka treh letnih ocen.

Drugi odstavek 5. člena Uredbe določa, da **za en plačni razred** napredujejo tisti javni uslužbenci, ki v napredovalnem obdobju dosežejo:

- ob prvem in drugem napredovanju najmanj 11 točk,

- ob tretjem in četrtem najmanj 12 točk,

- ob petem najmanj 13 točk,

- ob nadaljnjih napredovanjih najmanj 14 točk.

V tretjem odstavku tega člena pa je določeno, da javni uslužbenci, ki izpolnjujejo predpisane pogoje, lahko napredujejo **za največ dva plačna razreda, če ob prvem napredovanju dosežejo najmanj 14 točk, ob nadaljnjih napredovanjih pa 15 točk.** Ob tem dodajajmo, da je ob izpolnjevanju v Uredbi določenih pogojev za napredovanje za dva plačna razreda, napredovanje za dva plačna razreda pravica javnega uslužbenca, ki ni odvisna od presoje oziroma volje delodajalca.

**Število točk, ki jih mora zbrati javni uslužbenec, je odvisno od števila napredovanj, ki jih je javni uslužbenec že dosegel na delovnem mestu.** Šesti odstavek 5. člena Uredbe namreč določa, da se vsak plačni razred, dosežen z napredovanjem ali z uvrstitvijo nad plačni razred delovnega mesta, šteje za eno napredovanje. Slednje pomeni, da se vsak plačni razred, ki je višji od izhodiščnega plačnega razreda delovnega mesta, ne glede na to, na kateri podlagi je bil pridobljen, npr. s predhodnim napredovanjem v višji plačni razred, na podlagi drugega odstavka 19. člena Zakona o sistemu plač v javnem sektorju[[1]](#footnote-1) (v nadaljevanju: ZSPJS), zaradi pravil prenosa oziroma ohranitve plačnih razredov ob uporabi prvega odstavka 19. člena ZSPJS in prvega odstavka 20. člena ZSPJS oziroma zaradi napredovanja v višji naziv, kot to ureja drugi odstavek 20. člena ZSPJS, šteje za eno napredovanje.

Velja poudariti tudi, da se pri ugotavljanju potrebnega števila točk za posamezno napredovanje **šteje pridobljeni plačni razred** in ne kolikokrat je posameznik dejansko napredoval. Na primer, če je javni uslužbenec ob prvem napredovanju dosegel dva plačna razreda, se mu naslednje napredovanje šteje že za tretje napredovanje in ne drugo. V vašem primeru, kot navajate ste napredovali enkrat in za 1 plačni razred, to pomeni, da gre za vaše drugo napredovanje in je za napredovanje za dva plačna razreda treba iz naslova pretvorbe ocen delovne uspešnosti v točke zbrati 15 točk.

Uredba pa ne določa vezave doseženih točk pri predhodnem napredovanju za naslednje napredovanje. Za vsako posamezno napredovanje (prvo, drugo, tretje…) določa potrebno zbrano število točk za napredovanje za 1 oziroma za 2 plačna razreda kot navedeno zgoraj (poleg sicer izpolnjenega pogoja doseženega napredovalnega obdobja). Navedeno pomeni, da 14 točk, doseženih pri prvem napredovanju, ni predpogoj za nadaljnja napredovanja za dva plačna razreda. Kot že zgoraj navedeno je za napredovanje za dva plačna razreda v tretjem odstavku 5. člena Uredbe določeno, da je treba ob prvem napredovanju doseči najmanj 14 točk, ob nadaljnjih napredovanjih pa 15 točk.

Prijazen pozdrav,

 Peter Pogačar

generalni direktor

1. Zakon o sistemu plač v javnem sektorju (Uradni list RS, št. 108/09 – uradno prečiščeno besedilo, 13/10, 59/10, 85/10, 107/10, 35/11 – ORZSPJS49a, 27/12 – odl. US, 40/12 – ZUJF, 46/13, 25/14 – ZFU, 50/14, 95/14 – ZUPPJS15, 82/15, 23/17 – ZDOdv, 67/17, 84/18 in 204/21) [↑](#footnote-ref-1)